
IZVOD IZ ZAPISNIKA

sa 8. sjednice Općinskog vijeća Općine Sveta Marija održane 13.07.2026. godine u prostorijama Općine Sveta Marija, Trg bana Jelačića 1, Sveta Marija.
		Sjednicu je sazvala predsjednica Općinskog vijeća Općine Sveta Marija, Gabriela Jakupek Tokar pozivom KLASA: 024-04/26-01/03, URBROJ: 2109-24-26-1 dana 10.07.2026. godine. 
Sjednica je započela u 19:00 sati.
Sjednici su prisustvovali vijećnici: Gabriela Jakupek Tokar, Ivica Kočiš, Dražen Šulj, Anđelko Gašparić,  Marija Frančić, Ivica Mustač, Željko Pavlic i Dragutin Peter.
 	Nakon prozivke pročelnica je konstatirala da sjednici prisustvuje 8 od   9  vijećnika te  postoji kvorum za donošenje pravovaljanih odluka.
Sjednici je  na poziv predsjednice  OV prisustvovala  i načelnica Đurđica Slamek te predstavnica medija Petra Bobić.
  
Zapisnik na sjednici vodila je  pročelnica JUO  Ivanka Herc-Kaser.

Predsjednica OV poziva  načelnicu da ukratko  upozna vijećnike sa događanjima  od protekle sjednice.
Načelnica iznosi da je jako zadovoljna svim događanjima vezanim uz proslavu Jantonovoga.
(Dravski kup, zabava, proštenje, brojne druge aktivnosti). Istaknula je jako dobru suradnju s Dječjim vrtićem Kockavica te ga pohvaljuje radi dobivanja Zelene zastave, priznanja koje  je dobilo tek nekoliko vrtića na području Međimurske županije. Od Ministarstva demografije dobili smo 30.000,00 eura za dodatno opremanje dječjeg vrtića igralima i didaktikom.
Prije nekoliko dana naš vrtić je kandidiran s još nekoliko vrtića na natječaj  za financiranje boravka djece  koja koriste inkluzivni dodatak, u Dječjem vrtiću. Ako prođemo u sklopu ovog projekta mogli bi zaposliti još jednu stručnu osobu (psihologa) za rad s djecom i odgojitelja.
Što se tiče Centra izletničkog turizma  na rijeci Dravi, potpisali smo ugovor za radove s tvrtkom Team građenje d.o.o. i sa stručnim nadzorom.
Napominje da je jučer održana manifestacija  Big jump na Dravi. Veliki problem predstavlja trava konkretno vodena kuga koja raste u Dravi i morali smo angažirati tvrtku iz Legrada koja je opremljena strojem za čupanje te trave budući da su oni  te probleme imali na Šoderici. Sazvala je sastanak sa g. Pintarićem, g. Markovićem kao predstavnicima HE Dubrava i gradonačelnikom Preloga vezano za problem vodene kuge i zaključeno je bilo da će se naći neko rješenje za dalje jer i Prelog ima isti problem  na marini, budući da se ne može tretirati herbicidima jer je to područje Nature 2000.

Nadalje iznosi kako je održana 1. konferencija projekta „Dvije rijeke jedan cilj“.
Poništena je javna nabava za općinsko spremište jer su pristigle dvije ponude s enormno visokim cijenama i ovih dana je natječaj ponovljen. Potpisani su ugovori sa dva korisnika potpore za rekonstrukciju nekretnine.
U Donjem Mihaljevcu je na zgradi područne osnovne škole promijenjeno krovište, a trenutno se rješava projektna dokumentacija za prijavu na natječaj za energetsku obnovu Područne škole. 
Predsjednica OV zahvaljuje načelnici i poziva vijećnike da postave eventualna pitanja, uz napomenu da svaki vijećnik ima pravo postaviti dva pitanja.
Vijećnik Pavlic primjećuje da nisu iskorištena sredstva za uređenje nekretnine i zaključuje da se očito ta mjera iscrpila, odnosno da ne postoji više interes mladih za kupnju starih nekretnina. Predlaže da se počne razmišljati o uređenju građevinskih čestica npr. u Kolodvorskoj ulici u Svetoj Mariji i njihovoj prodaji te napominje pozitivan primjer Grada Preloga koji je to napravio u Prelogu, a  trenutno je raspisan natječaj za prodaju nekretnina u Oporovcu.
Načelnica mu odgovara da se o tome razmišlja, uz napomenu da se stanje promijenilo u odnosu na 2006. godinu kad se  to ozbiljno razmatralo, ali da ćemo pokušati što iziskuje puno vremena. Naime, to je poljoprivredno zemljište u vlasništvu RH i jako teško je od RH dobiti poljoprivredno zemljište koje će se prenamijeniti u građevinsko. Mi imamo predviđeno i proširenje, ali se radi o privatnim parcelama (od osnovne škole prema Donjem Mihaljevcu) i vlasnici, barem oni s kojima je razgovarala, nisu zainteresirani za prodaju. Na navedenom području ne bi se trebao raditi urbanistički plan uređenja.
Vijećnik Pavlic postavlja drugo pitanje vezano za cestu do željezničke stanice koja je uništena i zanima ga tko je dao dozvolu kamionima s teretom  da voze po njoj.
Načelnica mu odgovara da se radilo o sanaciji željezničke pruge što je od državnog interesa i ako je nešto od državnog interesa ne može se zabraniti. U postupku smo rješavanja istoga, za taj spor sa HŽ-om smo angažirali odvjetnika, sudski vještak je napravio procjenu štete  kojom mi nismo zadovoljni i vidjet ćemo kako će se dalje postupak odvijati.
Vijećnik Mustač podsjeća kako je načelnica u svom izvješću spomenula kako smo mi u  Dječjem vrtiću veliki prijatelji djece, no on od roditelja i korisnika ima dijametralno suprotnu informaciju, dodaje kako je on predlagao na 6. sjednici OV da se roditelji trećeg djeteta za koje majka koristi  trogodišnji dopust oslobode obveze plaćanja za to dijete što se nije popratilo u medijima, a niti prihvatilo od vijećnika uz obrazloženje da država plaća majci produženi porodiljini. On smatra da činjenica što država plaća porodiljini majci nema ništa s time da lokalna uprava sufinancira roditeljima boravak trećeg  djeteta u dječjem vrtiću.
Vijećnik Mustač ponovno napominje da  traži od načelnice pisani odgovor na  slijedeće: koji su to kriteriji za upis u dječji vrtić po kojima dijete s posebnim potrebama ne ostvaruje prednost kod upisa nego tek minorni broj bodova, ako se zna da zakon svugdje daje prednost takvoj djeci, a i plaća boravak u dječjem vrtiću  djece s inkluzivnim dodatkom, kako to da su u našem pravilniku takvi frizirani kriteriji.
Vijećnik Mustač navodi kako je bila dobro organizirana manifestacija Big jump sa raznim popratnim sadržajima no nažalost iza nje su ostale hrpe smeća. Proziva komunalnog redara da je trebao intervenirati. U nastavku napominje kako Općina daje uvjete izgradnje pristupa iz dvorišta na nerazvrstanu cestu i to je svima poznato. Spominje slučaj vlasnika nekretnine u ulici Vladimira Nazora u Svetoj Mariji koji nije pristupnu rampu u garažu izgradio po propisima (pad prema dvorištu u širini bankine) već je rampa izgrađena s padom prema cesti do same ceste tako da se dva automobila ne mogu mimoići jer bi oštetili postavljene rubnike. Pitanje koje ga zanima: zašto komunalni redar nije izvršio izvid spomenute situacije na koju  ga je on telefonski upozorio.
Vijećnica Frančić pohvaljuje sve novinarke koje jako lijepo prate svojim člancima sva zbivanja kod nas, a i televiziju koja je svojim snimkama dočarala zbivanja na Dravi tako da je ona imala osjećaj da je bila tamo prisutna. 
Vijećnica Frančić pohvaljuje i djelatnike u Osnovnoj školi i u Dječjem vrtiću. Otkad su na čelu ove dvije ravnateljice vidi se takva sloga i  kreativnost u radu kakve nema nigdje u blizini. Ne slaže sa mišljenjem vijećnika Mustača o tome i zaključuje da nije bilo roditelja koji je prijavio naš dječji vrtić inspekciji i o načinu rada u dječjem vrtiću mi ne bi imali ovakve probleme s listama čekanja nego bi se mogla upisati sva djeca. 

Predsjednica  OV zaključuje aktualni sat načelnice i daje na usvajanje izvod iz zapisnika sa 7.  sjednice OV.
Izvod iz zapisnika sa 7. sjednice OV je  usvojen sa 6 glasova „za“ i 2 glasa „suzdržan“.
Predsjednica OV  daje na usvajanje  dnevni red  te konstatira da je jednoglasno usvojen  (sa 8 glasova).

D  N  E  V  N  I       R  E  D

1. Odluka o donošenju  III. izmjene i dopune Prostornog plana uređenja Općine Sveta Marija
2. 1. izmjene i dopune Proračuna Općine Sveta Marija za 2026. godinu
3. 1. izmjene i dopune Programa građenja komunalne infrastrukture u Općini Sveta Marija za 2026. godinu
4. 1. izmjene i dopune Programa  održavanja komunalne infrastrukture u Općini Sveta Marija za 2026. godinu
5. Odluka o davanju prethodne suglasnosti  na Prijedlog  odluke o ekonomskoj cijeni Dječjeg vrtića Kockavica Sveta Marija
6. Odluka o davanju prethodne suglasnosti na Prijedlog Odluke o dopuni Pravilnika o unutarnjem ustrojstvu i načinu rada  Dječjeg vrtića Kockavica Sveta Marija
7. Odluka o davanju prethodne suglasnosti na Prijedlog Odluke o izmjeni Pravilnika o unutarnjem ustrojstvu i načinu rada  Dječjeg vrtića Kockavica Sveta Marija
8. Odluka o dodjeli javnih priznanja Općine Sveta Marija u 2026. godini


	1. TOČKA DNEVNOG REDA
(Odluka o donošenju  III. izmjene i dopune Prostornog plana uređenja Općine Sveta Marija)

Predsjednica OV  daje riječ načelnici  koja iznosi da su to prostorni planovi nove generacije. Ministarstvo graditeljstva je raspisalo natječaj za financiranje izrade kako planova tako i izmjena i dopuna planova. Mi smo se odlučili da idemo na izmjenu i dopunu prostornog plana budući da se nije ukazala potreba za neke velike izmjene. Osnovno je bilo to da se ukazala potreba za prenamjenu zemljišta preko puta Doma zdravlja. Radila se prekategorizacija zemljišta u neke druge namjene kako bi se eventualno tu moglo izgraditi zgrada socijalne namjene, konkretno dom za starije i nemoćne. Ostale izmjene odnosile su se na usklađivanje sa zakonskim odredbama i županijskim prostornim planom. Napomenula je da je odsad i Gospodarska zona Buzovica obuhvaćena Prostornim planom uređenja Općine Sveta Marija.

Predsjednica OV otvara raspravu u koju se uključuje vijećnik Mustač.
Predsjednica OV zaključuje raspravu i daje  na usvajanje  Odluku o donošenju  III. izmjene i dopune Prostornog plana uređenja Općine Sveta Marija.

 Općinsko vijeće Općine Sveta Marija  je sa 7 glasova “za“ i 1 glasom „suzdržan“ donijelo Odluku o donošenju  III. izmjene i dopune Prostornog plana uređenja Općine Sveta Marija.


2. TOČKA DNEVNOG REDA
(1. izmjene i dopune Proračuna Općine Sveta Marija za 2026. godinu)

Predsjednica OV  daje riječ pročelnici koja  iznosi kako su u materijalima uz službenu verziju na 2. razini dobili i detaljan ispis na takozvanoj 6. razini i uz to obrazloženje u kojem je ona detaljnije opisala promjene koje su obuhvaćene 1. izmjenama i dopunama Proračuna Općine za 2026. godinu. Vidljivo je da su se i prihodi s primicima i rashodi i izdaci povećali za 183.645,25 eura. Rezultat je to uključivanja viška prihoda Općine  odnosno manjka prihoda Dječjeg vrtića iz prethodnih godina, a s druge strane smanjenja prihoda skupine 63 dakle iz prihoda od vanjskih izvora. Prihodi i rashodi svedeni su na  stvarno stanje. Kako nismo prošli na nekih natječajima, odustalo se i od realizacije projekta kod kojih je bilo planirano sufinanciranje temeljem tih natječaja. Nadalje pročelnica navodi koji su to projekti od kojih se odustalo u 2026. godini ili je odobren manji iznos sufinanciranja od planiranog.

 Predsjednica OV zahvaljuje pročelnici i otvara raspravu u koju se uključuju vijećnici Pavlic i Mustač.
Predsjednica OV zaključuje raspravu i daje na usvajanje 1.izmjene i dopune Proračuna Općine Sveta Marija za 2026. godinu.

Nakon   rasprave, Općinsko vijeće Općine Sveta Marija  je sa 6 glasova “za“  i 2 glasa „protiv“ donijelo 1. izmjene i dopune Proračuna Općine Sveta Marija za 2026. godinu.
        
3. TOČKA DNEVNOG REDA
(1. izmjene i dopune Programa građenja komunalne infrastrukture u Općini Sveta Marija za 2026. godinu) 

Predsjednica OV daje riječ pročelnici koja napominje da će ona spojiti ovu i iduću točku dnevnog reda jer je pojašnjenje isto. Kako se uz Proračun prema Zakonu o komunalnom gospodarstvu donose Program građenja odnosno održavanja komunalne infrastrukture, tako se uz izmjene i dopune tog Proračuna donose izmjene i dopune ova dva programa ako je došlo do kakvih promjena na stavkama koje su njima obuhvaćene.  
Predsjednica OV otvara i zaključuje raspravu i daje na usvajanje 	1. izmjene i dopune Programa građenja komunalne infrastrukture u Općini Sveta Marija za 2026. godinu.
 
	Bez  rasprave, Općinsko vijeće Općine Sveta Marija  je  sa 6 glasova “za“ , 1 glasom „protiv“ i 1 glasom „suzdržan“ usvojilo 1. izmjene i dopune Programa građenja komunalne infrastrukture u Općini Sveta Marija za 2026. godinu.

4. TOČKA DNEVNOG REDA
(1. izmjene i dopune Programa  održavanja komunalne infrastrukture u Općini Sveta Marija za 2026. godinu) 
Predsjednica OV napominje da je pročelnica pojasnila u protekloj točki dnevnog reda i ovu točku i otvara raspravu.
Predsjednica OV zaključuje raspravu i daje na usvajanje 1. izmjene i dopune Programa  održavanja komunalne infrastrukture u Općini Sveta Marija za 2026. godinu.
Bez rasprave, Općinsko vijeće Općine Sveta Marija je sa 6 glasova “za“, 1 glasom „protiv“ i 1 glasom „suzdržan“ usvojilo 1. izmjene i dopune Programa  održavanja komunalne infrastrukture u Općini Sveta Marija za 2026. godinu. 


		5. TOČKA DNEVNOG REDA
(Odluka o davanju prethodne suglasnosti  na Prijedlog  odluke o ekonomskoj cijeni Dječjeg vrtića Kockavica Sveta Marija)

Predsjednica OV daje riječ načelnici koja napominje da je ona već tokom 2025. godine najavljivala da će se ekonomska cijena morati povećati. Imali smo prijavu dječjeg vrtića prosvjetnoj inspekciji  i moramo se striktno držati pedagoških standarda. Dosad smo imali 4 odgojno obrazovne skupine i sad smo morali formirati još jednu odgojno obrazovnu skupinu. Prema trenutnoj procjeni troškova došlo se do ekonomske cijene od 500 odnosno 600 eura, što ne znači da se i ta cijena neće povećavati u slučaju povećanja troškova života. Smatra da ljudi štete sami sebi, a ne Općini budući da će i roditelji plaćati višu cijenu, a ne samo Općina i paradoksalno je da mi imamo 5 skupina za 79 –ero djece dok neki vrtići imaju 66 –ero djece u samo 3 skupine. Povećanje broja odgojno  obrazovnih skupina  nosi sa sobom dodatna zapošljavanja kako odgajatelja tako i stručnih suradnika (zdravstveni voditelj, logoped, psiholog, pedagog). Medicinska sestra će sa dosadašnjih 8 sati biti zaposlena na 10 sati. Nada se da ćemo uspjeti putem projekta zaposliti i psihologa što će uvelike olakšati odgojiteljima rad s djecom. Nju veseli činjenica da su upisana sva djeca čija su oba roditelja zaposlena, a i svako dijete čiji bi se roditelji naknadno zaposlili tokom pedagoške godine biti će upisana u vrtić čak i ako bi radi toga morali platiti kaznu.
Predsjednica OV zahvaljuje načelnici i otvara raspravu u koju se uključuje vijećnik Mustač.
Predsjednica OV pita da li ima još netko pitanje i zaključuje raspravu te daje na usvajanje Odluku o davanju prethodne suglasnosti  na Prijedlog  odluke o ekonomskoj cijeni Dječjeg vrtića Kockavica Sveta Marija.
		Općinsko vijeće Općine Sveta Marija je  sa 7 glasova „za“ i 1 glasom „protiv“ donijelo Odluku o davanju prethodne suglasnosti  na Prijedlog  odluke o ekonomskoj cijeni Dječjeg vrtića Kockavica Sveta Marija. 
		6. TOČKA DNEVNOG REDA
	(Odluka o davanju prethodne suglasnosti na Prijedlog Odluke o dopuni Pravilnika o unutarnjem ustrojstvu i načinu rada  Dječjeg vrtića Kockavica Sveta Marija) 

		Predsjednica OV  daje riječ načelnici koja ukratko pojašnjava da se radi otvaranja 5 skupine  u Pravilniku o unutarnjem ustrojstvu trebalo dodati još dva odgajatelja i prije spomenute stručne suradnike.
		Predsjednica OV otvara i  zaključuje raspravu i daje na glasovanje Odluku o davanju prethodne suglasnosti na Prijedlog Odluke o dopuni Pravilnika o unutarnjem ustrojstvu i načinu rada  Dječjeg vrtića Kockavica Sveta Marija.

		Općinsko vijeće Općine Sveta Marija je  sa 7 glasova „za“ i 1 glasom „protiv“  donijelo Odluku o davanju prethodne suglasnosti na Prijedlog Odluke o dopuni Pravilnika o unutarnjem ustrojstvu i načinu rada  Dječjeg vrtića Kockavica Sveta Marija. 

		7. TOČKA DNEVNOG REDA
		(Odluka o davanju prethodne suglasnosti na Prijedlog Odluke o izmjeni Pravilnika o unutarnjem ustrojstvu i načinu rada  Dječjeg vrtića Kockavica Sveta Marija) 

Predsjednica OV daje riječ načelnici koja napominje da je sve već rečeno u prethodnoj točki i da se radi o proceduri gdje Upravno vijeće DV daje prijedlog , Općinsko vijeće  mora dati svoju suglasnost kako bi Upravno vijeće utvrdilo tu odluku.
Predsjednica OV otvara raspravu u koju se uključuje vijećnik Mustač.
Predsjednica OV zaključuje raspravu i daje na usvajanje  Odluku o davanju prethodne suglasnosti na Prijedlog Odluke o izmjeni Pravilnika o unutarnjem ustrojstvu i načinu rada  Dječjeg vrtića Kockavica Sveta Marija.

 Općinsko vijeće Općine Sveta Marija  je sa 7 glasova “za“  i 1 glasom „suzdržan“ donijelo Odluku o davanju prethodne suglasnosti na Prijedlog Odluke o izmjeni Pravilnika o unutarnjem ustrojstvu i načinu rada  Dječjeg vrtića Kockavica Sveta Marija.

8. TOČKA DNEVNOG REDA
(Odluka o dodjeli javnih priznanja Općine Sveta Marija u 2026. godini)

Predsjednica OV  pojašnjava da su temeljem raspisanog javnog poziva prikupljeni prijedlozi za javna priznanja koje je razmotrio Odbor za javna priznanja i sastavio prijedlog kojeg su vijećnici dobili u materijalima te se ona nada da su prijedlog vijećnici proučili te ne vidi potrebu za čitanjem poimence kandidata za javna priznanja.
Predsjednica OV otvara i zaključuje raspravu te daje na glasovanje Odluku o dodjeli javnih priznanja Općine Sveta Marija u 2026. godini

  Općinsko vijeće Općine Sveta Marija  je  sa 7 glasova “za“  i 1 glasom „suzdržan“ usvojilo Odluku o dodjeli javnih priznanja Općine Sveta Marija u 2026. godini.

Sjednica je završila u 20:06  sati.


								           PREDSJEDNICA
							                                  Općinskog vijeća
									     Gabriela Jakupek Tokar 

